
SIA “AIFLOW” iepirkuma procedūras noteikumi
“E-komercijas sistēmas ar mākslīgā intelekta integrāciju izstrāde modes preču pārdošanai digitālajā vidē”

1. Informācija par pasūtītāju
1.1. Pasūtītājs
Sabiedrība ar ierobežotu atbildību “AIFLOW”
Juridiskā adrese: Zaļā iela 7–14, Rīga, LV-1010
Reģistrācijas numurs: 40103869644
PVN reģistrācijas numurs: LV40103869644
1.2. Pasūtītāja kontaktpersona:
Liene Meldere
Projekta vadītāja
E-pasts: liene@meldere.lv
E-pasts piedāvājumu iesniegšanai: agija@vissbiznesam.lv

2. Informācija par iepirkuma priekšmetu
2.1. Iepirkuma priekšmets. Iepirkuma priekšmets ir programmatūras risinājuma izstrāde, piegāde un ieviešana, kas paredzēta SIA “AIFLOW” iekšējo mārketinga, satura sagatavošanas, produktu publicēšanas, kampaņu vadības un e-komercijas analītikas procesu digitalizācijai.
Iepirkuma priekšmets ietver:
licencētu piekļuvi Pasūtītāja lietošanai paredzētai programmatūras videi vai atsevišķai instancei; 
konfigurēšanu, integrēšanu un ieviešanu Pasūtītāja vajadzībām; 
nepieciešamo datu plūsmu, publicēšanas plūsmu un lietotāju piekļuves iestatīšanu; 
dokumentāciju, testēšanu, apmācības un sākotnējo ekspluatācijas atbalstu; 
garantijas atbalstu atbilstoši iepirkuma līgumam. 
2.3. Iepirkuma tiesiskais pamats. Iepirkums tiek rīkots saskaņā ar Ministru kabineta 28.02.2017. noteikumiem Nr. 104 “Noteikumi par iepirkuma procedūru un tās piemērošanas kārtību pasūtītāja finansētiem projektiem”.
2.4. Finansējuma avots: Projekts tiek līdzfinansēts ar Latvijas Investīciju un attīstības aģentūras atbalsta programmu “Atbalsts procesu digitalizācijai un mākslīgā intelekta risinājumiem” saskaņā ar Līgumu Nr. 9.4-1-L-2025/60
2.5. Tehniskā specifikācija. Iepirkuma priekšmeta detalizēts tehnisko prasību apraksts ir apkopots šī Nolikuma Pielikumā Nr. 2 “Tehniskā specifikācija”.
2.6. Iepirkuma paredzamā līguma cena. Iepirkuma paredzamā līguma cena ir 400 000 EUR bez PVN.
2.7. Piedāvājuma derīguma termiņš. Piedāvājuma derīguma termiņš ir ne mazāk kā 2 (divi) mēneši no piedāvājumu iesniegšanas termiņa dienas.
2.8. Līguma izpildes termiņš. Programmatūras risinājums ir jāizstrādā, jāpiegādā un jāievieš ne ilgāk kā 12 (divpadsmit) mēnešu laikā pēc iepirkuma līguma noslēgšanas.
2.9. Piedāvājuma iesniegšanas termiņš. Pretendents iesniedz cenu piedāvājumu līdz 2026. gada 22. Jūnijam plkst. 18:00 (ieskaitot).
2.10. Piedāvājuma iesniegšanas vieta un kārtība. Piedāvājums tiek iesniegts elektroniskā formā, nosūtot pilnu dokumentu komplektu uz Pasūtītāja oficiālo e-pasta adresi, kas norādīta paziņojumā par iepirkumu, ievērojot prasības attiecībā uz nododamās informācijas integritāti, autentiskumu un konfidencialitāti. Pretendents ir atbildīgs par savlaicīgu, pilnīgu un korektu piedāvājuma iesniegšanu. Piedāvājums jāiesniedz, nosūtot to uz šādu e-pasta adresi: agija@vissbiznesam.lv
2.11. Valoda un paraksts. Pretendents sagatavo piedāvājumu latviešu vai angļu valodā un iesniedz to elektroniskā vai papīra formātā. Gadījumā, ja atsevišķi dokumenti, kas ietilpst piedāvājuma sastāvā, ir sagatavoti citā svešvalodā, tiem obligāti jāpievieno tulkojums latviešu vai angļu valodā, par kura ticamību atbild Pretendents.
2.12. Piedāvājumu skaits. Pretendentam ir tiesības iesniegt tikai vienu piedāvājuma variantu, kas aptver iepirkuma priekšmetu pilnā apjomā. Alternatīvu, variatīvu vai daļēju piedāvājumu iesniegšana nav pieļaujama un ir pamats attiecīgā piedāvājuma noraidīšanai.
2.13. Finanšu piedāvājums. Pretendentam jāiesniedz finanšu piedāvājums saskaņā ar šī Nolikuma Pielikuma Nr. 1 “Finanšu piedāvājums” formu.

3. Vispārīgie nosacījumi par iepirkuma priekšmetu
3.1. Iepirkuma būtība. Pasūtītājs veic praktiski demonstrējama, funkcionāli pabeigta un piegādājama programmatūras risinājuma iepirkumu, kas nodrošina pilnu Tehniskajā specifikācijā noteikto funkcionalitātes apjomu un ir piemērots ekspluatācijai Pasūtītāja operacionālajā vidē. Nepieciešamās adaptācijas, konfigurācijas un papildu konfigurācijas, kas tiek veiktas ieviešanas procesā, ir pieļaujamas tikai kā ieviešanas procesa neatņemama sastāvdaļa un pilnā apjomā tiek iekļautas iepirkuma līguma cenā, neveidojot patstāvīgu papildu atlīdzības priekšmetu.
3.2. Tehnoloģiju piemēri un ekvivalenti risinājumi. Tehnoloģijām, arhitektūras pieejām, pakalpojumu kategorijām, protokoliem, kā arī citiem tehniskajiem risinājumiem un piemēriem, kas minēti Tehniskajā specifikācijā, funkcionalitātes aprakstos vai šī Nolikuma paskaidrojošajos noteikumos, ir vienīgi orientējošs, ilustratīvs un neizsmeļošs raksturs, un tie nav uzskatāmi par imperatīvu prasību konkrētu produktu, ražotāju vai tehnoloģiju izmantošanai. Pretendentam ir tiesības piedāvāt citus pārbaudītus, tirgū sevi apliecinājušus, ekvivalentus vai pēc savām īpašībām pārākus tehnoloģiskos risinājumus ar nosacījumu, ka šādi risinājumi kopumā nodrošina:
šajā Nolikumā un Tehniskajā specifikācijā prasīto funkcionalitāti; 
atbilstošu drošības un datu aizsardzības līmeni; 
uzturamību un mērogojamību; 
Pasūtītājam praktiski lietojamu darba rezultātu. 
3.3. Vienots piedāvājums. Pretendentam ir pienākums iesniegt piedāvājumu, kas aptver iepirkuma priekšmetu tā pilnā un nedalāmā apjomā. Piedāvājuma iesniegšana par atsevišķām sastāvdaļām, funkcionālajiem blokiem vai programmatūras risinājuma ieviešanas posmiem nav pieļaujama un ir pamats šāda piedāvājuma noraidīšanai kā neatbilstoša šī Nolikuma prasībām.

4. Prasības pretendentam
4.4. Pretendenta finanšu un darbības kapacitāte 
4.4.1. Pamatprasība Pretendentam jāspēj pierādīt, ka tam ir pietiekama finanšu, tehniskā un organizatoriskā kapacitāte, lai nodrošinātu iepirkuma līguma izpildi visā līguma darbības laikā, ievērojot nolikumā, tehniskajā specifikācijā un piedāvājumā paredzēto darbu apjomu, termiņus un kvalitātes prasības. 
4.4.2. Minimālais apgrozījuma slieksnis Par atbilstošu šai prasībai tiek uzskatīts pretendents, kura neto apgrozījums katrā no pēdējiem diviem noslēgtajiem finanšu gadiem ir vismaz 2 000 000 EUR gadā vai ekvivalents citā valūtā. Neto apgrozījums ir veidojies no programmatūras izstrādes, digitālo platformu, SaaS, mākslīgā intelekta, automatizācijas, sistēmu integrācijas vai līdzvērtīgiem IT pakalpojumiem.
 4.4.3. Finanšu kapacitāti apliecinošie dokumenti Pretendents iesniedz dokumentus, kas ļauj pasūtītājam objektīvi pārliecināties par pretendenta apgrozījumu un finanšu stabilitāti. Šim nolūkam var iesniegt vienu vai vairākus no šādiem dokumentiem: Nr.Dokumenta veids 1.gada pārskati par pēdējiem diviem noslēgtajiem finanšu gadiem; 2.auditēti finanšu pārskati, ja tādi ir pieejami; 3.pretendenta reģistrācijas valsts oficiālā reģistra izziņa vai līdzvērtīgs dokuments, ja tajā ir norādīti finanšu dati; 4.grāmatveža, auditora vai pretendenta vadības apliecināts apgrozījuma pārskats, ja attiecīgajā valstī gada pārskati nav publiski pieejami; 5.cits līdzvērtīgs dokuments, kas objektīvi apliecina pretendenta apgrozījumu un finanšu kapacitāti. 
4.4.4. Papildu informācijas pieprasīšana Pasūtītājs ir tiesīgs pieprasīt no pretendenta papildu dokumentus vai paskaidrojumus, ja tas nepieciešams, lai pārliecinātos par pretendenta finanšu kapacitāti, nodokļu saistību izpildi, maksātspēju vai uzņēmuma darbības stabilitāti.

4.5. Drošība, datu aizsardzība un trešo pušu servisu izmantošana. Pretendentam jānodrošina pilnīga un beznosacījumu atbilstība piegādājamā risinājuma atbilstībai Vispārīgās datu aizsardzības regulas (GDPR) prasībām personas datu aizsardzības jomā. Gadījumā, ja risinājuma piegādes un ekspluatācijas laikā tiek izmantoti trešo pušu pakalpojumi, Pretendents:
uzņemas pilnu atbildību par šādu pakalpojumu drošu, tiesisku un tehnoloģiski pamatotu integrāciju īstenojamā projekta ietvaros;
nodrošina atbilstošu līgumisku, tehnisku un organizatorisku pamatu attiecīgo trešo pušu pakalpojumu izmantošanai, tostarp noslēdzot nepieciešamās vienošanās ar to piegādātājiem;
pēc Pasūtītāja pieprasījuma identificē piesaistītos apakšuzņēmējus un personas datu apakšapstrādātājus, ja tādi ir iesaistīti projekta īstenošanas un nodošanas procesā;
nodrošina, ka Pasūtītāja dati bez tā iepriekšējas rakstveida piekrišanas netiek izmantoti citu klientu apkalpošanai, atkārtotai izmantošanai ārpus projekta robežām vai vispārēja lietojuma mākslīgā intelekta modeļu apmācībai, izņemot gadījumus, kad šāda izmantošana ir tehniski nepieciešama attiecīgā pakalpojuma darbībai saskaņā ar tā sniegšanas standarta nosacījumiem un noslēgtajām datu apstrādes vienošanām;
nodrošina, ka trešo pušu pakalpojumu piesaiste neizraisīs Pasūtītāja tiesību ierobežošanu attiecībā uz piegādātā risinājuma izmantošanu projekta mērķos un uzdevumos paredzētajā apjomā.
4.6. Tehnoloģiskā kompetence. Pretendentam jābūt pieredzei ar mūsdienu tīmekļa un mākoņtehnoloģijām, tai skaitā:
JavaScript/TypeScript vai līdzvērtīgām tehnoloģijām; 
REST un/vai GraphQL integrācijām; 
relāciju datubāzēm; 
izvietošanu ražošanas vidē un CI/CD; 
mākoņvides vai līdzvērtīgas infrastruktūras izmantošanu. 
Iesniedzamie dokumenti: īss tehnoloģiskās kompetences apraksts.
4.7. Neatbilstība prasībām. Gadījumā, ja Pretendenta iesniegtais piedāvājums pēc formas, satura vai izklāsta pilnīguma neatbilst šī Nolikuma un/vai Tehniskās specifikācijas prasībām, šāda Pretendenta piedāvājums ir noraidāms un turpmākajā vērtēšanas procedūrā nepiedalās. Pasūtītājam ir tiesības, bet ne pienākums, pieprasīt no Pretendenta paskaidrojumus par iesniegto piedāvājumu robežās, ko pieļauj piemērojamie normatīvie akti un iepirkuma norises principi.

5. Piedāvājumu vērtēšana un līguma slēgšana
5.1. Izvēles kritērijs. Pasūtītājs izvēlas iepirkuma uzvarētāju, pamatojoties uz zemākās piedāvātās cenas kritēriju starp piedāvājumiem, kas pilnībā un bez nosacījumiem atbilst visām šajā Nolikumā un Tehniskajā specifikācijā noteiktajām prasībām, ievērojot objektivitātes, caurskatāmības un vienlīdzīgas attieksmes principus pret visiem Pretendentiem, kas piedalījušies procedūrā.
5.2. Neatbilstošu piedāvājumu izslēgšana. Piedāvājumi, kas neatbilst jebkurai no šī Nolikuma vai Tehniskās specifikācijas prasībām, neatkarīgi no Pretendenta skatījumā konstatētās neatbilstības būtiskuma, tiek izslēgti no turpmākas dalības iepirkuma procedūrā. Lēmumu par izslēgšanu pieņem Pasūtītājs, pamatojoties uz veiktās izvērtēšanas rezultātiem, un tas tiek noformēts noteiktajā kārtībā.
5.3. Līguma slēgšana ar nākamo pretendentu. Gadījumā, ja Pretendents, kas atzīts par iepirkuma uzvarētāju, atsakās noslēgt iepirkuma līgumu ar Pasūtītāju, izvairās no tā noslēgšanas vai nenodrošina tā noslēgšanu saprātīgā termiņā, Pasūtītājam ir tiesības pieņemt motivētu lēmumu par iepirkuma līguma noslēgšanu ar Pretendentu, kas piedāvājis nākamo zemāko cenu starp piedāvājumiem, kuri atbilst šī Nolikuma prasībām, vai par iepirkuma procedūras izbeigšanu.



PIELIKUMS Nr. 1
FINANŠU PIEDĀVĀJUMS

SIA “AIFLOW” iepirkuma procedūras
“E-komercijas sistēmas ar mākslīgā intelekta integrāciju izstrāde modes preču pārdošanai digitālajā vidē” noteikumu FINANŠU PIEDĀVĀJUMA FORMA

Pretendents __________________________
Pretendenta nosaukums ___________________________________________
Vienotais reģistrācijas numurs ________________________________
iesniedz šādu finanšu piedāvājumu iepirkumā
“E-komercijas sistēmas ar mākslīgā intelekta integrāciju izstrāde modes preču pārdošanai digitālajā vidē”, (turpmāk – Iepirkums).

Iepirkuma noteikumos paredzēto darbu/nodevumu līgumcena ir:
	Nr.
	Programmatūras bloki
	Cena (bez PVN), EUR

	1.
	Platforma un IT infrastruktūra
	

	2.
	Produktu, mediju un ārējo integrāciju bloks
	

	3.
	Trend Feed un satura ievades analītikas bloks
	

	4.
	Design Forge un satura ģenerēšanas bloks
	

	5.
	Mock & Video bloks
	

	6.
	AutoPublish un kampaņu plūsmu bloks
	

	7.
	Performance Hub, Smart Pricing un analītikas bloks
	

	8.
	Drošības, piekļuves, audita un atbilstības slānis
	

	9.
	Testēšana, dokumentācija, apmācības, ražošanas palaišana un garantijas atbalsts
	






Programmatūras bloku detalizēts saturs
1. Platforma un IT infrastruktūra
a) testa un ražošanas vides izveide;
b) lietotāju un piekļuves tiesību pārvaldība;
c) datubāzes un failu glabātuves konfigurācija;
d) rezerves kopijas, žurnāli, monitorings un pamata drošības konfigurācija.
2. Produktu, mediju un ārējo integrāciju bloks
a) integrācija ar Shopify vai līdzvērtīgu e-komercijas vidi;
b) produktu, attēlu un metadatu sinhronizācija;
c) sociālo tīklu kontu pieslēgšana un publicēšanas integrācijas;
d) datu atjaunošanas plūsmas.
3. Trend Feed un satura ievades analītikas bloks
a) sociālo tīklu vai citu satura signālu apkopošana, ievade vai apstrāde;
b) trendu, motīvu, tēmu vai satura virzienu identificēšana;
c) satura klasificēšana, grupēšana vai salīdzināšana;
d) rekomendācijas tālākai satura sagatavošanai.
4. Design Forge un satura ģenerēšanas bloks
a) produktu aprakstu, reklāmas tekstu, virsrakstu, SEO metadatu un citu tekstu ģenerēšana;
b) attēlu ģenerēšana vai apstrāde;
c) vairāku vizuālo variantu sagatavošana kampaņām;
d) zīmola stila un valodas pielāgošanas loģika.

5. Mock & Video bloks
a) produktu vizualizāciju un mockup sagatavošana;
b) īso vertikālo video sagatavošana vai ģenerēšana;
c) mediju formātu sagatavošana publicēšanai;
d) failu saglabāšana un pārvaldība sistēmā.
6. AutoPublish un kampaņu plūsmu bloks
a) kampaņu izveide;
b) satura piesaiste produktiem un kanāliem;
c) publicēšanas grafiku pārvaldība;
d) satura publicēšana e-komercijas un sociālo tīklu kanālos.
7. Performance Hub, Smart Pricing un analītikas bloks
a) kampaņu un satura metriku savākšana;
b) produktu un SKU veiktspējas kopsavilkumi;
c) vāju SKU identificēšanas un deaktivizēšanas loģika;
d) cenu rekomendāciju vai dinamiskas cenu politikas atbalsts;
e) vadības panelis un rezultātu pārskati.
8. Drošības, piekļuves, audita un atbilstības slānis
a) piekļuves tiesību un auditējamu notikumu žurnālu nodrošināšana;
b) datu aizsardzības un šifrēšanas mehānismi;
c) autortiesību, satura vai līdzvērtīgu atbilstības risku pārbaudes atbalsts;
d) incidentu un kļūdu uzskaites pamata slānis.
9. Testēšana, dokumentācija, apmācības, ražošanas palaišana un garantijas atbalsts
a) funkcionālā, integrācijas, veiktspējas un drošības testēšana;
b) lietotāja un administratora rokasgrāmatas;
c) Pasūtītāja komandas apmācības;
d) atbalsts ražošanas palaišanā;
e) garantijas atbalsts pēc nodošanas.

Programmatūras izstrādes un piegādes piedāvājuma summa kopā:
_______ EUR (bez PVN)

PIELIKUMS Nr. 2
TEHNISKĀ SPECIFIKĀCIJA

1. Projekta mērķis un risinājuma apraksts
Projekta mērķis ir ieviest programmatūras risinājumu, kas ar mākslīgā intelekta un automatizācijas palīdzību samazina manuālo darbu SIA “AIFLOW” iekšējos mārketinga, satura sagatavošanas, produktu publicēšanas, kampaņu vadības un e-komercijas analītikas procesos, paātrina reakciju uz sociālo tīklu trendiem un uzlabo produktu komerciālo veiktspēju. Risinājuma tehniskajā realizācijā ir pieļaujama gatavu tehnoloģiju, API, licencētu servisu un līdzvērtīgu komponentu izmantošana, ja tiek nodrošināts šajā Tehniskajā specifikācijā prasītais funkcionālais rezultāts, datu aizsardzības līmenis, auditējamība un Pasūtītājam praktiski lietojams darba rezultāts. Risinājumam jānodrošina vienota darba vide, kurā iespējams:
sinhronizēt produktus un medijus no e-komercijas vides; 
identificēt trendus, motīvus vai satura signālus; 
ģenerēt vai apstrādāt tekstu, attēlus un video; 
sagatavot un ieplānot kampaņas; 
publicēt saturu e-komercijas un sociālo tīklu kanālos; 
savākt pamatmetriku un analizēt rezultātus; 
identificēt vājus SKU un sniegt rekomendācijas vai izpildīt iepriekš definētus noteikumus; 
atbalstīt cenu rekomendācijas vai dinamiskas cenu politikas loģiku; 
nodrošināt drošību, piekļuves kontroli, auditējamību un atbilstības pārbaudes. 
Risinājuma tehniskajā realizācijā ir pieļaujama gatavu tehnoloģiju, API, licencētu servisu un līdzvērtīgu komponentu izmantošana, ja tiek nodrošināts šajā Tehniskajā specifikācijā prasītais rezultāts.

2. Sagaidāmās sistēmas komponentes
2.1. Platformas un piekļuves slānis. Daudzlietotāju risinājums ar lietotāju pārvaldību, lomu modeli, datu nodalīšanu, auditējamiem žurnāliem un piekļuvi pārlūkā.
2.2. Produktu un mediju integrāciju slānis. Produktiem, attēliem, tekstiem un citiem metadatiem jābūt sinhronizējamiem no Shopify vai līdzvērtīgas e-komercijas vides. Jābūt iespējai pievienot lietotāja augšupielādētus failus.
2.3. Trend Feed un satura ievades analītikas slānis. Sistēmai jānodrošina datu vai satura signālu ievade, atlase, analīze, klasificēšana, grupēšana un salīdzināšana, lai identificētu aktuālas tēmas, motīvus, trendus vai komerciāli interesantus virzienus. Risinājumam jāatbalsta arī trendu dinamiskās izmaiņas analīze laikā, tostarp atslēgvārdu, frāžu, tēmu un vizuālo motīvu pieauguma vai krituma identificēšana, kā arī iespēja analizēt Pasūtītāja paša mediju materiālus.
2.4. Design Forge un satura ģenerēšanas slānis. Sistēmai jānodrošina teksta, attēlu un citu satura variantu ģenerēšana vai apstrāde, izmantojot MI vai līdzvērtīgus automatizācijas instrumentus. Ģenerētajiem vai apstrādātajiem rezultātiem jābūt saglabājamiem kvalitātē, kas ir praktiski izmantojama e-komercijai un, ja attiecināms uz konkrēto saturu, arī drukas sagatavošanai. Jānodrošina zīmola stila, valodas un vizuālās konsekvences pielāgošanas loģika.
2.5. Mock & Video slānis. Sistēmai jānodrošina produktu vizualizāciju, mockup un īso video materiālu sagatavošana publicēšanai sociālajos tīklos un kampaņās. Risinājumam jāatbalsta publicēšanai gatavu vertikālu īso video un produktu vizualizāciju sagatavošana formātos, kas piemēroti TikTok, Instagram Reels vai līdzvērtīgiem sociālo tīklu kanāliem.
2.6. AutoPublish un kampaņu vadības slānis. Sistēmai jānodrošina kampaņu veidošana, satura piesaiste kanāliem, publicēšanas grafiku pārvaldība un publicēšanas izpilde. Kopējā risinājuma ietvaros jānodrošina arī automātiski sagatavojamu publicēšanas metadatu, tostarp produktu aprakstu, virsrakstu, SEO elementu, alttekstu vai līdzvērtīga satura, sasaistīšana ar publicējamiem objektiem.
2.7. Performance Hub, Smart Pricing un analītikas slānis. Sistēmai jānodrošina metriku savākšana, kampaņu un produktu rezultātu kopsavilkumi, SKU veiktspējas monitorings, noteikumu vai rekomendāciju loģika vāju SKU identificēšanai, kā arī cenu rekomendāciju atbalsts. Performance Hub daļā jābūt iespējai definēt konfigurējamus sliekšņus vai noteikumus automātiskai vai pusautomātiskai rīcībai attiecībā uz vāji strādājošiem produktiem vai saturu, nodrošinot auditējamu lēmumu reģistru un iespēju pilnvarotam lietotājam šādu automātisku darbību atcelt vai koriģēt.
2.8. Drošības un atbilstības slānis. Sistēmai jānodrošina piekļuves kontrole, auditējamība, datu aizsardzība, autortiesību vai satura riska pārbaudes atbalsts un kļūdu vai incidentu izsekojamība. Ja risinājums ģenerē vai sagatavo publicējamu saturu, jābūt iespējai veikt atbilstības vai riska pārbaudes pirms satura nodošanas publicēšanas plūsmai.

3. Funkcionālās prasības
3.1. Lietotāji un piekļuves tiesības
Sistēmā jābūt vismaz šādām lomām:
administrators; 
mārketinga vai satura lietotājs; 
sistēmas administrators vai ekvivalents tehniskais lietotājs. 
Jānodrošina:
pieslēgšanās ar lietotājvārdu/e-pastu un paroli vai līdzvērtīgu drošu mehānismu; 
lomu balstīta piekļuve; 
auditējami galveno darbību žurnāli. 

3.2. Produktu un mediju sinhronizācija
Jānodrošina:
produktu datu nolasīšana no Shopify vai līdzvērtīgas sistēmas; 
produktu attēlu un metadatu sinhronizācija; 
manuāla sinhronizācijas palaišana un periodiska sinhronizācija; 
iespēja pievienot lietotāja augšupielādētus medijus; 
iespēja atjaunināt izvēlētu saturu atpakaļ e-komercijas sistēmā. 
3.3. Trendu vai satura signālu apstrāde
Jānodrošina:
iespēja ievadīt vai pieslēgt satura avotus, sociālo tīklu signālus vai to atvasinātos datus; 
iespēja atlasīt, grupēt, salīdzināt vai klasificēt saturu; 
iespējamiem trendiem, motīviem vai satura virzieniem jābūt redzamiem lietotājam saprotamā formā; 
iespējai sasaistīt šos signālus ar turpmāko satura ģenerēšanas vai kampaņu sagatavošanas procesu. 
Jānodrošina iespēja analizēt arī signālu izmaiņas laikā, tostarp pieauguma vai krituma dinamiku attiecībā uz atslēgvārdiem, frāzēm, tēmām vai vizuālajiem motīviem.
Jānodrošina iespēja izmantot arī Pasūtītāja paša mediju materiālus vai satura paraugus kā papildu ievadi analīzei.
3.4. Teksta ģenerēšana
Jānodrošina:
produktu aprakstu ģenerēšana; 
reklāmas tekstu, virsrakstu, caption, hashtag un SEO metadatu ģenerēšana; 
vairāku valodu atbalsts; 
iespēja lietotājam labot, saglabāt un atkārtoti izmantot ģenerēto tekstu. 
3.5. Attēlu ģenerēšana un apstrāde
Jānodrošina:
attēlu ģenerēšana vai apstrāde no esošajiem produktu attēliem; 
fona maiņas, tīra e-komercijas attēla un lifestyle tipa attēla sagatavošana vai līdzvērtīgas funkcijas; 
ģenerēto rezultātu saglabāšana sistēmā; 
vairāku variantu sagatavošana viena produkta vai kampaņas vajadzībām. 
3.6. Mockup un video ģenerēšana
Jānodrošina:
produktu vizualizāciju vai mockup sagatavošana; 
īso sociālo tīklu video ģenerēšana vai izveide; 
vairāku publicēšanai gatavu mediju formātu atbalsts; 
ģenerēto video un vizualizāciju saglabāšana sistēmā.
Jānodrošina, ka vismaz daļa no ģenerētajiem video vai vizualizācijām ir sagatavojami vertikālā formātā sociālo tīklu publicēšanai.
3.7. Kampaņu vadība un publicēšana
Jānodrošina:
kampaņu izveide; 
satura piesaiste produktiem un kanāliem; 
plānotas publicēšanas funkcija; 
satura publicēšana e-komercijas un sociālo tīklu kanālos; 
kļūdu gadījumā statuss un paziņojums par neveiksmīgu publicēšanu.
Jānodrošina iespēja publicējamajiem objektiem piesaistīt automātiski sagatavotus aprakstus, virsrakstus, SEO metadatus, alttekstu vai citus līdzvērtīgus publicēšanas elementus.


3.8. Metrikas un analītika
Jānodrošina:
pamatmetriku savākšana no publicētajiem kampaņu elementiem vai kanāliem; 
rezultātu skats pa produktu, pa kampaņu un pa kanālu; 
kopsavilkuma panelis; 
vienkāršas rekomendācijas vai noteikumu sistēma turpmākai darbībai. 
3.9. Performance Hub
Jānodrošina:
vāju SKU vai vāji strādājoša satura identificēšanas loģika;
konfigurējami sliekšņi vai noteikumi;
rekomendācija deaktivizācijai, prioritātes maiņai vai cita veida rīcībai;
iespēja piemērot automātisku vai pusautomātisku rīcību atbilstoši konfigurētiem noteikumiem;
auditējams lēmumu vai rekomendāciju reģistrs;
iespēja pilnvarotam lietotājam automātisku darbību atcelt vai koriģēt.
3.10. Smart Pricing
Jānodrošina:
cenu rekomendāciju vai dinamiskas cenu politikas atbalsta funkcionalitāte; 
iespēja sasaistīt cenu rekomendācijas ar produktu vai SKU līmeni; 
skaidri redzami ievades un izvades parametri lietotājam saprotamā formā. 
3.11. Drošība, audits un atbilstība
Jānodrošina:
visi savienojumi starp sistēmas komponentēm ir šifrēti; 
piekļuve sensitīvai informācijai ir ierobežota pēc lomām; 
kļūdu un incidentu fiksācija; 
satura, autortiesību vai līdzvērtīgu atbilstības risku pārbaudes mehānisma atbalsts
Ja sistēma ģenerē vai sagatavo publicējamu saturu, jābūt iespējai veikt atbilstības vai riska pārbaudi pirms satura publicēšanas vai nodošanas publicēšanas plūsmai. 


4. Nefunkcionālās prasības
4.1. Veiktspēja. Sistēmai jābūt praktiski izmantojamai ikdienas darbā. Tipiskas lietotāja darbības, datu atlase un satura pārskate jāveic saprātīgā laikā. Ilgākas MI darbības drīkst tikt izpildītas asinhroni ar statusa uzrādi.
4.2. Mērogojamība. Arhitektūrai jāļauj paplašināt sistēmu, pievienot papildu lietotājus, datu avotus, kanālus un tehnoloģiskos komponentus bez pilnīgas pārbūves.
4.3. Uzturamība. Tehnoloģiju izvēlei jābūt tādai, lai Pasūtītājs nebūtu nepamatoti piesaistīts vienam specifiskam individuāli izstrādātam komponentam, ja to var aizstāt ar tirgū pieejamu līdzvērtīgu risinājumu.
4.4. Datu glabāšana un kontrole. Ģenerētajiem materiāliem, būtiskajām konfigurācijām un auditējamiem rezultātiem jābūt saglabātiem tā, lai Pasūtītājs varētu tos izmantot savā ikdienas darbā arī pēc ieviešanas pabeigšanas.
5. Testēšana, dokumentācija un apmācības
Jānodrošina:
funkcionālā testēšana; 
integrāciju testēšana; 
veiktspējas pārbaudes; 
drošības pārbaudes pamata līmenī; 
lietotāja rokasgrāmata; 
administratora rokasgrāmata; 
Pasūtītāja komandas apmācības; 
atbalsts sistēmas palaišanai ražošanas vidē. 

6. Mērķa rādītāji
Risinājumam kā indikatīvi mērķi jāatbalsta:
būtisks manuālā darba samazinājums satura sagatavošanā un publicēšanā; 
īsāks laiks no idejas vai trenda līdz publicējamam produktam vai kampaņai; 
lielāks vienā laika vienībā sagatavoto produktu vai kampaņu skaits; 
ātrāka vāji strādājošu SKU identificēšana; 
uzlabota kampaņu un produktu veiktspējas pārskatāmība; 
mērogojama ikdienas lietošana bez proporcionāla manuālā darba pieauguma.

